4.11.2022.
HR
Službeni list Europske unije
C 421/39
PRILOG 2.
Primjer kumulativnog financiranja za druge instrumente kojima se izravno upravlja (program Digitalna Europa) Financiranje sinergija povezano s europskim centrima za digitalne inovacije u okviru programa Digitalna Europa Europski centri za digitalne inovacije su zajedničko ulaganje EU-a i država članica te pridruženih zemalja programa Digitalna Europa.
To se odražava u postupku odabira u dvije faze opisanom u programu Digitalna Europa (Uredba (EU) 2021/694 Europskog parlamenta i Vijeća).
Države članice prvo odabiru subjekte kandidate te određuju koji od njih ulaze u uži izbor.
U drugoj fazi Komisija s tog popisa odabire subjekte koji će činiti mrežu europskih centara za digitalne inovacije.
Odabir se temelji na kriterijima relevantnosti, provedbe i učinka, ali se u obzir uzimaju i ciljevi geografske, sektorske i tehnološke pokrivenosti te raspoloživi proračun po zemlji.
Iz programa Digitalna Europa sufinanciraju se odabrane bespovratne potpore u iznosu od najviše 50 %, a države članice mogu sufinancirati preostali dio u okviru EFRR-a.
(Mogu se koristiti i drugim nacionalnim javnim ili privatnim sredstvima).
Ovim praktičnim primjerom objašnjavaju se glavni koraci potrebni za sinergijsko financiranje europskih centara za digitalne inovacije s pomoću programa Digitalna Europa i EFRR-a.
Prema procjeni Komisije takvo će se financiranje iskoristiti u okviru približno 70 „povezanih aktivnosti” europskih centara za digitalne inovacije.
Budući da će svaki europski centar za digitalne inovacije imati regionalnu osnovu, poznato je koje će upravljačko tijelo biti odgovorno u okviru podijeljenog upravljanja.
1. korak – priprema.
Dužnosnik za ovjeravanje bit će zadužen za koordinaciju te će surađivati s upravljačkim tijelom nadležnim za aktivnost u okviru fonda u sklopu podijeljenog upravljanja, posebno radi osiguravanja koordinacije stopa financiranja kako kombinirano financiranje ne bi prelazilo 100 % procijenjenih prihvatljivih troškova. — GU CONNECT organizirao je sastanak s državama članicama uključenima u te povezane aktivnosti i njihovim upravljačkim tijelima kako bi se u potpunosti objasnio postupak.
2. korak – povezivanje dviju aktivnosti.
Aktivnost u okviru izravnog upravljanja bit će određena kao „sinergijska aktivnost” pri pripremi sporazuma o dodjeli bespovratnih sredstava ili nakon njegova potpisivanja, izmjenom sporazuma o dodjeli bespovratnih sredstava.
Aktivnost u okviru podijeljenog upravljanja bit će povezana s aktivnošću u okviru izravnog upravljanja (putem, na primjer, broja projekta i broja poziva na podnošenje prijedlogâ upravljačkog tijela države članice). — To je predviđeno u postupku pripreme sporazuma o dodjeli bespovratnih sredstava te je ujedno najavljeno u dokumentu kojim se poziva na podnošenje prijedlogâ.
3. korak – potpisivanje sporazuma o dodjeli bespovratnih sredstava i pretfinanciranje.
Korisnik će potpisati dva zasebna sporazuma (1) – o dodjeli bespovratnih sredstava u okviru izravnog upravljanja i o dodjeli bespovratnih sredstava u okviru podijeljenog upravljanja.
Davatelji potpore osigurat će da stope kombiniranog financiranja ne prelaze 100 % prihvatljivih troškova.
Davatelji potpore ujedno bi trebali u najvećoj mogućoj mjeri uskladiti razdoblje prihvatljivosti, trajanje projekta, izvještajna razdoblja i rokove za davanje odobrenja za dvije bespovratne potpore. — Pretfinanciranje u okviru sporazuma o dodjeli bespovratnih sredstava u okviru izravnog upravljanja provodit će se na uobičajen način.
Predujmovi će se isplaćivati u okviru sporazuma o dodjeli bespovratnih sredstava u sklopu podijeljenog upravljanja ako je to predviđeno primjenjivim nacionalnim pravilima.
(1) Takozvani „dokument u kojem su utvrđeni uvjeti za potporu” za podijeljeno upravljanje (prema članku 73. stavku 3.
UZO-a).